Titlurile lunii în Sputnik. Cum prezintă propaganda rusă ultimele evenimente din România. Personajele iubite de oficiosul Kremlinului

O analiză realizată de Info Sud-Est arată că, în ultimele 30 de zile, Sputnik România, site-ul de propagandă rusă, a fost interesat în principal de două teme majore: mișcările din politica românească, cu bătaie lungă la relațiile cu Uniunea Europeană și NATO, și schimbările din Justiție. În ceea ce privește personajele care ocupă spațiul online al oficiosului Kremlinului, se desprind două categorii:

Cele ”rele”: Laura Codruța Kovesi, Klaus Iohannis, Mugur Isărescu, Dacian Cioloș, Uniunea Europeană, Ambasadorul SUA în România.

Cele ”bune”: Viorica Dăncilă, Liviu Dragnea, Mircea Badea, Răzvan Savaliuc, Alina Bica, Nicolae Ceaușescu, Olguța Vasilescu, Elena Udrea, Sebastian Ghiță, Liviu Pleșoianu, Eugen Teodorovici, Pavel Abraham, Mugur Ciuvică, Șerban Nicolae, Bogdan Chirieac, Ingrid Mocanu.

Antena 3 este citată copios de cei de la Sputnik de nu mai puțin de 37 de ori în ultimele 30 de zile, pe diferite subiecte și în diferite contexte, în timp ce campionii aparițiilor în oficiosul Kremlinului (pe lângă Viorica Dăncilă și Liviu Dragnea, care au demnităţi în stat) au fost Liviu Pleșoianu (14), Olguța Vasilescu (14), Mircea Badea (11) și Răzvan Savaliuc (7).

După ce citeşti articolele din Sputnik, concluzia imediată este că linia editorială coincide cu agenda PSD, iar personajele prietene sau în opoziție cu liderul Liviu Dragnea urmează aceeași traiectorie și în Sputnik (un exemplu: Gabriela Firea, personaj lăudat de Sputnik, a căzut în dizgrația rușilor în urma scandalului din interiorul PSD și a delimitării de Liviu Dragnea).

Oamenii politici de la putere iubiți de Sputnik

Viorica Dăncilă este pentru Sputnik femeia care ”nu cedează”, care “pune la punct demnitarii europeni” și care ”dă lecții Europei”. Pe 23 ianuarie, Sputnik a realizat un sondaj: “Ați vota Viorica Dăncilă – președinte al României?”:

“Breșă de securitate la Cabinetul Dăncilă? Lucrare informativ – operativă contra Premierului?”

„În plin conflict, Viorica Dăncilă nu cedează – îi dă o adevărată palmă lui Iohannis!”

„Dăncilă, o nouă intervenție fermă la Bruxelles – a pus la punct demnitarii europeni”

„Viorica Dăncilă dă o nouă lecție Europei într-un interviu internațional”

“Reacții din întreaga lume după drama și ieșirea Vioricăi Dăncilă – Germania, Italia, China”

Liviu Dragnea “rupe gura” târgului în viziunea Sputnik:

“Liviu Dragnea rupe gura #REZIST: o nouă întâlnire cu Donald Trump – nici o replică!”

Olguța Vasilescu a fost, în ultimele 30 de zile, preferata Sputnik, care a publicat 14 articole despre fostul ministru al Muncii care se chinuia să preia fotoliul de la Dezvoltare:

“Celebru general din servicii: “Sunt decis să o votez la prezidențiale pe doamna Vasilescu”

“Oana Vasilescu – cea mai frumoasă reacție naționalistă – “Bătălia mea de-acum începe!”

Liviu Pleșoianu este, dacă vreți, un pol de gândire şi ideologie pentru rușii de la Sputnik, care îi oferă spații largi ori de câte ori are de spus ceva:

“Pleșoianu, gest pe care nu l-a mai încercat nimeni – decisiv în cazul Kovesi”

“Liviu Pleșoianu, mesaj superb pentru Viorica Dăncilă”

Eugen Teodorovici își face și el loc în articolele laudative ale rușilor:

“Teodorovici, vești excelente – creșteri substanțiale pentru mai multe categorii”

„Teodorovici face un demers unic – nici un ministru de Finanțe nu a mai făcut așa ceva!”

Șerban Nicolae are, pentru ruși, mereu dreptate:

„Șerban Nicolae intră la rupere în Augustin Lazăr, acuzație de “foarte mulți bani”!”

“Șerban Nicolae și Liviu Pleșoianu au avut dreptate – “Lucrurile sunt grave” pentru ONG!”

Cine nu este pe placul oficiosului de la Kremlin

În principal, Sputnik a pus tunurile în ultima lună pe oamenii cu care Liviu Dragnea și PSD se află în dispută.

Laura Codruța Kovesi este descrisă de către personaje publice care consideră că fosta șefă DNA trebuie arestată și acuzată pentru “abuzurile făcute”:

“S-a întors roata: Kovesi, în lacrimi – Olguța și Pleșoianu o distrug”

“Ingrid Mocanu o face zob pe Laura Kovesi – de mult aștepta!”

“Știrea anului: Kovesi, pusă sub acuzare! Mulți bani! Celebru avocat: Pușcărie, riscă 8 ani”

Klaus Iohannis este privit ca un trădător de țară:

“Analist: “La nivel de UE, Iohannis a comis cea mai gravă imixtiune în Justiție”

“Ce urmărește Iohannis – șeful statului blochează Guvernul. Băsescu îi dă sfaturi”

“Mesaj dur din Parlamentul European pentru Iohannis: L-a auzit cineva lăudându-și țara?”

Dacian Cioloș este ironizat:

„Dacian Cioloș, făcut praf… chiar de cel care l-a lansat!”

“Cioloș, făcut praf de presă și internauți – “Tehnocratul” tăvălit în ironii și bășcălie!”

Mugur Isărescu a fost și el prins în articolele Sputnik odată cu scandalul dintre șeful BNR și actuala alianță de guvernare:

“Piperea îl atacă pe Isărescu: “The time is near”

“Avocatul Piperea, atac dur la Isărescu – cine îl ține în funcție de 29 de ani”

Fugarii – buni pentru cauzele Sputnik

În ultimele 30 de zile, mesajele fugarilor români certați cu Justiția – Elena Udrea, Alina Bica și Sebastian Ghiță – au fost cap de afiș în articolele Sputnik, mai ales în contextul punerii sub acuzare a Laurei Codruța Kovesi:

“Ştirea serii: Alina Bica va cere și sechestru pe bunurile Laurei Kovesi – plângere penală”

“Două contra una: Olguța și Elena Udrea s-au prins – iată ce o poate înfunda pe Kovesi!”

“Andronic și Elena Udrea, victorie mare contra Laurei Kovesi într-un dosar de prim rang!”

“Sebi Ghiță o distruge pe Kovesi: Poza din cramă și… Dosar pregătit pentru Iohannis!”

Oamenii din presă iubiți de Sputnik

Mircea Badea, “cunoscutul realizator” Antena 3, este răsfățatul Sputnik cu nu mai puțin de 11 apariții în ultimele 30 de zile:

“Mircea Badea: Nu vreau să ratez filmul „Kovesi procuror european” ..film de văzut”

„Mircea Badea și Mugur Ciuvică – fac praf Europa în cazul Kovesi, cele mai tari acuzații!”

“PSD preia modelul Mircea Badea – reacție dură, ca a realizatorului TV!”

Răzvan Savaliuc, “cunoscutul investigator” de la Lumea Justiției, pare să fie pe același palier cu Mircea Badea în preferințele Sputnik:

“Răzvan Savaliuc a fost atacat – acuzații grave la adresa serviciilor!”

“Final: Savaliuc, acțiune decisivă pentru… scoaterea lui Kovesi și Lazăr din magistratură!“

Victor Ciutacu este prezent și el în Sputnik, care îi prezintă pe larg opiniile moderatorului de la RTV:

“Ciutacu îi dă o lecție dură lui Tolontan: “În loc să recunoști că ai fost un dobitoc”

“Mihai Tudose, luat la mișto și făcut praf de Ciutacu și Pleșoianu”

“Ciutacu, ipoteză bombă în cazul „medicului” escroc – ce se află în spatele scandalului!”

Direcțiile din politica externă

În ultimele 30 de zile, Sputnik îl aruncă pe Liviu Dragnea și PSD în brațele suveraniștilor lui Matteo Salvini, ministrul de Interne al Italiei, care a creat în jurul său un pol eurosceptic:

“Liviu Dragnea – mesaj suveranist superb, de ultimă oră!”

“Salvini este văzut ca un erou: “Salvini, mesaj superb pentru români și… încurajări pentru Guvernul PSD”

Și tot în ultimele 30 de zile rușii de la Sputnik au continuat să pună la zid Ambasada SUA în România:

“Udrea, declarație bombă – vizează Ambasadorul SUA, legături cu cea mai murdară afacere!”

“Scandal la nivel international: Ambasada SUA se implică în dosarul Kovesi!”

În tot acest vârtej de articole care susțin puterea de la București, condimentate cu părerile jurnaliștilor Antena 3 și Lumea justiţiei și cu atacuri la președintele României, la Guvernatorul Băncii Naționale și la fosta șefă a DNA, Sputnik a publicat un editorial omagiu, închinat fostului dictator comunist:

“Nicolae Ceaușescu – memoria de neucis a unui român genial”.

Nota: Textul a fost publicat inițial de info-sud-est.ro